शकरकंद, गाजर से विटामिन-A, सोयाबीन-टमाटर, बादाम से विटामिन-B, संतरा-नींबू, अमरूद से विटामिन-C पाएं
सिट्रस फ्रूट्स हैं विटामिन C का भंडार, B के लिए खाएं सोयाबीन, टमाटर, बादाम, जानें विटामिन्स क्यों हैं जरूरी
फिट-हेल्दी बॉडी के लिए विटामिन और मिनरल्स ​​​​​बेहद जरूरी हैं। लोग विटामिन की कमी को पूरा करने के लिए विटामिन सप्लीमेंट लेने पर जोर देते हैं। डॉक्टर और हेल्थ एक्सपर्ट के मुताबिक बॉडी के लिए जरूरी विटामिन की कमी दवाओं से नहीं बल्कि डाइट से पूरी की जानी चाहिए। लोगों को यह पता होना चाहिए कि कौन से फल और सब्जियों से कौन से विटामिन मिलते हैं। डॉक्टर वाई पी सिंह बता रहे हैं अलग-अलग विटामिन के बारे में और किन नेचुरल चीजों से इन्हें हासिल किया जा सकता है।
विटामिन A के लिए खाएं शिमला मिर्च, शकरकंद, गाजर
आंखों को स्वस्थ रखने, संक्रमण से बचने, सूजन दूर करने और इम्यूनिटी को मजबूत बनाने के लिए विटामिन ए बहुत जरूरी है। स्वस्थ रहने के लिए आपको डाइट में विटामिन ए से भरपूर खाद्य पदार्थ जरूर शामिल करने चाहिए। विटामिन ए के लिए खाने में हरी सब्जियां, पालक, शिमला मिर्च, शकरकंद, गाजर, पपीता, आम, दूध, दही और पनीर शामिल करें।
खबर में आगे बढ़ने से पहले इस पोल में अपनी राय देते जाएं-
सोयाबीन, टमाटर, अखरोट विटामिन B से भरपूर 
Vitamin B शरीर और दिमाग को हेल्दी रखने के लिए जरूरी है। विटामिन B 8 प्रकार के होते हैं। विटामिन B से आंखों, त्वचा और बालों की समस्या दूर होती है। यह नर्वस सिस्टम को भी हेल्दी रखता है। विटामिन B के प्राकृतिक स्रोत अंडा, सोयाबीन, टमाटर, अखरोट, बादाम, गेहूं, ओट्स, चिकन, फिश, दूध हैं।
विटामिन C से स्ट्रॉन्ग होगी इम्यूनिटी
विटामिन-C पानी में घुलनशील न्यूट्रिएंट है। विटामिन-C बॉडी में प्रोटीन रिटेन करता है। इसकी एंटीआक्सिडेंट प्रॉपर्टीज रेस्पिरेट्री इंफेक्शन और टीबी की बीमारी से बचाव करती है। त्वचा में रूखापन, मसूड़ों से खून आना, शरीर में खून की कमी, घाव भरने में अधिक समय लगना, बाल रूखे होना, इम्यूनिटी कम होना, जोड़ों में दर्द और दांतों में कमजोरी विटामिन-C की कमी के लक्षण हैं।
सिट्रस फ्रूट्स हैं विटामिन C का भंडार 
संतरा, नींबू, कीवी, अनानास, चेरी, ब्लूबेरी, पपीता, टमाटर और ब्रोकली में विटामिन-C सबसे ज्यादा होता है। इनके अलावा, अमरूद, दूध, चुकंदर, बंदगोभी, आंवला, शलजम, मूली के पत्ते, मुनक्का और शिमला मिर्च में भी यह न्यूट्रिएंट पाया जाता है। विटामिन-C का अधिक मात्रा में सेवन हानिकारक साबित हो सकता है। इससे शरीर में आयरन बढ़ सकता है। साथ ही, पेट खराब होना, जी मिचलाना, उल्टी, सीने में जलन, सिर दर्द और नींद न आने की परेशानी भी हो सकती है।
धूप सेंकें, फ्री में पाएं विटामिन D, दूध, पनीर लें 
विटामिन डी हड्डियों और दांतों को मजबूत बनाने के लिए जरूरी है। इससे इम्यूनिटी मजबूत करने में भी मदद मिलती है। सूरज के रोशनी के अलावा फिश, दूध, पनीर, अंडा, मशरूम जैसे खाद्य पदार्थों से विटामिन डी की कमी को पूरा कर सकते हैं।
जैतून, पपीता, मूंगफली विटामिन E का सोर्स 
एंटीऑक्सीडेंट से भरपूर विटामिन E हार्ट हेल्थ के लिए हेल्दी है। आंखों की रोशनी के लिए अच्छा है और इससे इम्यून सिस्टम भी स्ट्रॉन्ग होता है। क्रोहन रोग और सिस्टिक फाइब्रोसिस में फायदेमंद है। इससे बालों की ग्रोथ अच्छी होती है। विटामिन E की कमी से मांसपेशियों में दर्द, कमजोरी महसूस होती है। विटामिन E का नेचुरल सोर्स जैतून, पपीता, मूंगफली और मछली है।
विटामिन-K के लिए खाएं हरी पत्तेदार सब्जियां 
विटामिन-K दो तरह के होते हैं। पहला- विटामिन-K1, यह हरी सब्जियों और वेजिटेबल ऑयल से मिलता है। दूसरा- विटामिन-K2, यह मीट, अंडे और चीज में पाया जाता है। अगर कोई शख्स एथेरोस्केरियोसिस से जूझ रहा है और खानपान में विटामिन-K1 लेता है, तो उसके हॉस्पिटल में भर्ती होने का खतरा 21 फीसदी तक कम हो जाता है।
अगर एथेरोस्केरियोसिस के मरीज खानपान में विटामिन-K2 की पर्याप्त मात्रा लेते हैं तो ऐसे मरीजों के हॉस्पिटल में भर्ती होने की आशंका 14 फीसदी तक कम हो जाती है। विटामिन K हरे पत्तेदार सब्जी, सरसों का साग, मूली, गेहूं, जौ, पालक, चुकंदर का साग , जैतून का तेल, लाल मिर्च, केले, अंकुरित अनाज, रसदार फलों से प्राप्त होता है।